Tri osobe teško stradale u prevrtanju traktora

Tri su traktorista proteklih dana teško stradala u prevrtanju radnog poljoprivrednog stroja kojim su upravljali.

Kako javlja policija, sva tri slučaja dogodila su se u Zagorju. U srijedu oko 13 sati u Gostenju došlo je do prevrtanja poljoprivrednog traktora te je vozač zadobio teške tjelesne ozljede.

“Do prevrtanja traktora s priključnim strojem došlo je tijekom obavljanja poljoprivrednih radova na livadi, kada se 63-godišnjak, prilikom malčiranja trave, prevrnuo traktorom zbog nagiba terena. Vozač je prevezen u bolnicu u Zabok”, rekli su u policiji jutros.

Sličan slučaj i u ponedjeljak oko 19.30 sati u Požarkovcu: prilikom obrade poljoprivredne površine došlo je do prevrtanja traktora kojim je upravljao 64-godišnjak.

Udario u stablo

“On je traktorom malčirao livadu obraslu visokom travom kada je, uslijed nagiba terena i skliske podloge, vozilo izgubilo stabilnost i prevrnulo se. Vozač je ispao iz kabine te je zadobio teške tjelesne ozljede”, priopćila je policija.

Sličan slučaj dogodio se i sredinom lipnja oko 08.30 sati u Donjem Škrniku: došlo je do prevrtanja traktora kojim je upravljao 89-godišnjak.

“Do nesreće je došlo kada je 89-godišnji vozač upravljajući neregistriranim traktorom na šljunčanom putu pokušavajući promijeniti stupanj prijenosa, ostavio mjenjač u neutralnom položaju.

Traktor je počeo kliziti nizbrdo, udario u stablo i prevrnuo se pri čemu je vozač pao na tlo. Vozač je prevezen u bolnicu u Zabok gdje je utvrđeno kako je zadobio teške tjelesne ozljede”, zaključili su u zagorskoj policiji.

Objava Tri osobe teško stradale u prevrtanju traktora pojavila se prvi puta na Danica.hr.